
AVIZ

asupra proiectului de lege privind transformarea cazărmilor şi unităţilor dezafectate ale Ministerului Apărării Naţionale în elemente de infrastructură educaţională

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege privind transformarea cazărmilor şi unităţilor dezafectate ale Ministerului Apărării Naţionale în elemente de infrastructură educaţională, trimis cu adresa PL-x. 620 din 9 noiembrie 2010 şi înregistrat cu nr. 985 din 12 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, propunerea legislativă în şedinţa din 19 octombrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 16 noiembrie 2010.


Proiectul de lege are ca şi obiect de reglementare transformarea cazărmilor şi unităţilor dezafectate ale Ministerului Apărării în elemente de infrastructură educaţională, acest demers fiind determinat de deficitul de localuri pentru grădiniţe, şcoli sau cămine studenţeşti.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 528 din 28 aprilie 2010 şi punctul de vedere al Guvernului transmis prin adresa nr. 1651 din 28 iunie 2010, prin care nu se susţine adoptarea propunerii legislative

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

